# Business case – metodebeskrivelse, VT OPI-puljen

**Der er krav om, at der udarbejdes en business case som bilag til alle ansøgninger til puljen. Hvis projektet har en høj innovationsfaktor, kan det være svært at udarbejde en (positiv) business case, og dette vil der blive taget højde for i bedømmelsen. Som udgangspunkt er der større risikovillighed og dermed mindre krav til business casen ved projekter til under en halv million. Business casens vigtighed stiger med størrelsen på det ansøgte beløb og ligeledes gør krav til omfang og detaljeringsgrad i business casen.**

Business casen skal beskrive de antagelser, der er om projektets gevinster, sat op overfor antagelser om omkostninger ved at indføre løsningen. I business casen skal man som ansøger fokusere på de kvantitative, målbare effekter og effektiviseringer men også på den kvalitative værdiskabelse projektet genererer.

I VT-OPI-puljen tænkes værdi indenfor 4 overordnede områder:

1. Levering af en god service i samarbejde med og til byens borgere
2. Sikring af et godt arbejdsmiljø for kommunens medarbejdere
3. Effektivisering af kommunens drift
4. Udvikling og vækst hos og samskabelse virksomhederne

Det er ikke i alle projekter, at der vil være værdiskabelse indenfor alle 4 områder, men i businesscasen skal der som minimum redegøres for, hvordan projektet vil skabe værdi i forhold til borgerne og effektivisering af kommunens drift.

## Værdi for borgerne

Til at sandsynliggøre **værdi for borgerne** kan anvendes validerede spørgeskemaer til at påvise eksempelvis trivsel, frihed, tryghed eller livskvalitet.

Det er også muligt at anvende mere kvalitative metoder til at påvise værdi for borgerne såsom interview, brug af logbøger, observation osv. Der anvendes data i bred forstand (se Aarhuskompasset for mere inspiration).

Business casen skal indeholde en angivelse af de metoder, der tænkes anvendt til at måle værdien for borgere og/eller medarbejdere. Ligeledes skal det angives, hvilket resultat der forventes at komme ud af målingen (med begrundelse).

Du kan få hjælp til metodevalg hos din Magistratsafdelings sekretariatsmedlem, som du finder her: [Medlemmer af OPI-puljens sekretariat (aarhus.dk)](https://velfaerdsteknologi.aarhus.dk/opi/aarhus-kommunes-velfaerdsteknologisk-opi-pulje/medlemmer-af-opi-puljens-sekretariat/).

## Effektivisering af kommunens drift

I forhold til **effektivisering af kommunens drift** skal der redegøres for de forandringer brugen af teknologien medfører i forretningsprocesser, arbejdsgange, organisering, opgavefordeling, ansvarsfordeling etc. Disse forandringer er i sig selv interessante, men nogle er særligt interessante fordi de skaber potentiale for effektiviseringer.

Derudover skal omkostninger og besparelser/gevinster beskrives og herunder kort redegøres for de metoder og antagelser, der ligger til grund for opgørelserne. Altså en kort redegørelse for datagrundlag og metode. Herudover skal det angives, hvordan der efterfølgende kan følges op på de enkelte faktorer.

***Nedenfor følger en gennemgang af, hvordan man kan udarbejde en business case, men der ikke noget krav om, at der anvendes en bestemt skabelon. Du kan få råd og vejledning hos dit sekretariatsmedlem ang. dette.***

*Omkostninger*

Kortfattet beskrivelse af de væsentligste omkostninger ved at gennemføre projektet (både interne og eksterne). Der kan eksempelvis være tale om:

* Projektledelse (typisk personaleressourcer)
* Projektdeltagelse (typisk personaleressourcer)
* Udviklingsomkostninger (eksempelvis konsulentbistand)
* Udgifter til udbud
* Workshop
* Kurser og undervisning
* Videreudviklingsomkostninger
* Driftsudgifter
* Anskaffelser
* Genanskaffelse
* Informationsmateriale/markedsføring
* Drift og vedligeholdelse
* Licenser
* Opdateringer (eksempelvis softwareopdateringer)
* Anlægsudgifter
* Energiforbrug
* Lokaleudgifter (eksempelvis lejeudgifter)
* Etc.

Omkostningerne skal opgøres på de enkelte typer og på enkelte år. Hertil kan et skema som nedenstående anvendes.

*Overskrift (mio. kr.)*

|  |  |  |  |  |
| --- | --- | --- | --- | --- |
|  | **År 1** | **År 2** | **År 3** | **År 4** |
| Omkostning |  |  |  |  |
| Omkostning |  |  |  |  |
| Omkostning |  |  |  |  |
| **Omkostninger i alt** |  |  |  |  |

*Gevinster/besparelser*

Kortfattet beskrivelse af de væsentligste gevinster/besparelser ved at gennemføre projektet. Der kan for eksempel være tale om:

* Færre personaleressourcer
* Lavere omkostninger som følge af reduceret forbrug, reducerede driftsudgifter, færre erstatninger etc.
* Optimeret proces
* Færre fejl
* Forbedret arbejdsmiljø
* Optimeret udbudsproces
* Kortere implementeringstid
* Øget brugerbetaling
* Øget takstafregning
* Etc.

På samme vis som omkostningerne skal gevinsterne/besparelserne opgøres på de enkelte typer og på enkelte år. Hertil kan et skema som nedenstående anvendes.

*Overskrift (mio. kr.)*

|  |  |  |  |  |
| --- | --- | --- | --- | --- |
|  | **År 1** | **År 2** | **År 3** | **År 4** |
| Gevinst/besparelse |  |  |  |  |
| Gevinst/besparelse |  |  |  |  |
| Gevinst/besparelse |  |  |  |  |
| **Gevinster/besparelser i alt** |  |  |  |  |

*Samlet gevinst*

Et projekts samlede gevinst opgøres ved at se omkostninger og gevinster/besparelser i sammenhæng, hvilket er illustreret i nedenstående tabel og figur med et taleksempel.

*Overskrift (mio. kr.)*

|  |  |  |  |  |
| --- | --- | --- | --- | --- |
|  | **År 1** | **År 2** | **År 3** | **År 4** |
| Omkostninger i alt | -4,0 | -2,0 | -1,0 | -1,0 |
| Gevinster/besparelser i alt | 1,0 | 2,0 | 3,0 | 4,0 |
| **Effektiviseringsgevinst i alt** | **-3,0** | **0,0** | **2,0** | **3,0** |

*Projekt (mio. kr.)*

Kommentering af tabel og figur kan for eksempel indeholde beskrivelser af:

* Udvikling i omkostninger og gevinster/besparelser i de enkelte år
* Angivelse af den årlige gevinst på sigt
* Eventuel angivelse af den årlige gennemsnitlige gevinst
* Etc.

De røde dele af søjlerne i figuren illustrerer hvilke omkostninger, der er forbundet med et givent projekt. Det kan være initialomkostninger til anskaffelser, projektudvikling, midlertidige driftsomkostninger samt nye permanente driftsomkostninger. Typisk vil omkostningerne være størst i projektets første år. I ovenstående figur udgør omkostningerne 4,0 mio. kr. det første år, 2,0 mio. kr. det andet år og 1,0 mio. kr. i de efterfølgende år.

De blå dele af søjlerne i figuren illustrerer de gevinster/besparelser, der er forbundet med projektet. I dette tilfælde 1,0 mio. kr. det første år, 2,0 mio. kr. det andet år, 3,0 mio. kr. det tredje år og 4,0 mio. kr. i det fjerde år.

Den sorte streg illustrerer den samlede gevinst ved et givent projekt forstået som gevinsterne/besparelserne fratrukket omkostningerne i det enkelte år. I dette eksempel -3,0 mio. kr., 0,0 mio. kr. og +2,0 mio. kr. i det 1., 2., og 3. år, mens det er +3,0 mio. kr. i det 4. og hvert af de efterfølgende år.

Det er vigtigt at betragte et projekts samlede gevinst over en længere tidshorisont eftersom omkostningerne typisk er størst i starten af projektet. Præcis hvor lang tidshorisont, der skal anlægges, afhænger af det enkelte projekt og er svært at sige noget generelt om.

Et typisk VT-OPI-projekt med en samlet gevinst på nogle få mio. kr. skal dog som udgangspunkt gerne have en positiv samlet gevinst inden for de første 4 år.

*­­­­Det anbefales, at du kontakter din lokale kontaktperson i din Magistratsafdeling for sparring og hjælp.*

[Medlemmer af OPI-puljens sekretariat (aarhus.dk)](https://velfaerdsteknologi.aarhus.dk/opi/aarhus-kommunes-velfaerdsteknologisk-opi-pulje/medlemmer-af-opi-puljens-sekretariat/)